Predkladacia správa

	Správu o vývoji novoposkytnutých úverov klientom a ich úrokových sadzieb za mesiac január 2009 predkladá Národná banka Slovenska na základe uznesenia vlády SR č. 808 zo 6. novembra 2008 k návrhu opatrení vlády SR na prekonanie dopadov globálnej finančnej krízy.
	Správa o vývoji novoposkytnutých úverov klientom a ich úrokových sadzieb za mesiac január 2009, v zmysle pokynu predsedu vlády SR zaradiť ju ako riadny bod programu na rokovanie vlády SR, obsahuje návrh uznesenia s klauzulou „berie na vedomie“.
Materiál obsahuje informácie o novoposkytnutých úveroch klientom celkom, novoposkytnutých úveroch podnikovému sektoru, novoposkytnutých úveroch obyvateľstvu a informácie o úrokových sadzbách na novoposkytnuté úvery klientom. V prípade objemov novoposkytnutých úverov sa dá pozorovať výrazný pokles v mesiaci január 2009 pri všetkých typoch úverov. Úrokové sadzby v januári poklesli, okrem úrokových sadzieb na spotrebiteľské úvery obyvateľstvu, kde nastal mierny nárast.
Vzhľadom na skutočnosť, že cieľom materiálu je informovať vládu o vývoji novoposkytnutých úverov klientom a ich úrokových sadzieb, materiál nebol predmetom medzirezortného pripomienkového konania.
	Predložený materiál nemá vplyv na verejné financie, na obyvateľov, hospodárenie podnikateľskej sféry a iných právnických osôb, ani vplyv na životné prostredie, na zamestnanosť a na podnikateľské prostredie.